চ্যাম্পিয়ন্স ট্রফির বিপর্যয়ের মধ্যেই শুক্রবার ক্যারিবিয়ান দ্বীপপুঞ্জে নামছে বিরাট কোহলির ভারত। অনিল কুম্বলে কোচের চাকরি আগেই ছেড়ে দিয়েছেন। কোহলি বৃহস্পতিবার জবাব দিয়েছেন কুম্বলেকে। এই পটভূমিতে শুরু হচ্ছে ভারতের উইন্ডিজ সফর। 
উইন্ডিজের বিরুদ্ধে ভারত কী করবে, তার জবাব দেবে সময়। তবে শুক্রবার ভারতীয় দলে বেশ কয়েকটি পরিবর্তন আনা হয়েছে। চ্যাম্পিয়ন্স ট্রফিতে ভারতের হয়ে ওপেন করেছিলেন শিখর ধাওয়ান ও রোহিত শর্মা। ক্যারিবিয়ান দ্বীপপুঞ্জে ধাওয়ানের সঙ্গে ওপেন করবেন অজিঙ্কে রাহানে । 
কোহলি, যুবরাজ সিংহ, মহেন্দ্র সিংহর জায়গা পরিবর্তন হচ্ছে না। চ্যাম্পিয়ন্স ট্রফির ফাইনালে হার্দিক পাণ্ড্যর ব্যাট কথা বলেছিল। তিনি রয়েছেন আজ। কেদার যাদবও জায়গা পাবেন প্রথম একাদশে।
চ্যাম্পিয়ন্স ট্রফির ফাইনালে রবীন্দ্র জাদেজার জন্যই রান-আউট হতে হয়েছিল হার্দিক পাণ্ড্যকে। গোটা দেশ চেয়েছিল জাদেজাকে যেন দল থেকে বাদ দেওয়া হয়। উইন্ডিজের বিরুদ্ধে প্রথম ম্যাচে জাদেজাকে বাদ রেখেই ভারত নেমেছে। তাহলে কি কোহলি হাত তুলে নিলেন জাদেজার উপর থেকে?
ঘটনা হল, ওয়ানডে ক্রিকেটে দ্রুত লয়ে রান তুলতে পারেন না জাদেজা। সেটা দেখাই গিয়েছে।জাদেজার বোলিং কোহলির অস্ত্র ঠিকই। কিন্তু রবিচন্দ্রন অশ্বিন খেললে তো দ্বিতীয় কোনও স্পিনারের প্রয়োজন পড়ে না। তাই ক্যারিবিয়ানদের বিরুদ্ধে প্রথম ওয়ানডে-তে কোহলি রাখেননি জাদেজাকে। বিশ্রাম দেওয়া হয়েছে তাঁকে। শুধু রবিচন্দ্রন অশ্বিন নন কুলদীপ যাদবকে সুযোগ দেওয়া হয়েছে প্রথম ওয়ানডে-তে। তাঁকে নিয়েই তো সমস্যা তৈরি হয়েছিল কুম্বলে ও কোহলির মধ্যে। কুলদীপকে প্রথম একাদশে রাখার পিছনে কারণ রয়েছে। এই চায়নাম্যান বোলার বেগ দিতে পারেন ক্যারিবিয়ানদের। এই কথা মাথায় রেখেই কুলদীপকে রাখা হয়েছে প্রথম একাদশে। ভুবনেশ্বর কুমার ও উমেশ যাদবের হাতেই তুলে দেওয়া হচ্ছে নতুন বল।
সম্ভাব্য ভারতীয় দল— শিখর ধাওয়ান, অজিঙ্কে রাহানে, বিরাট কোহলি, যুবরাজ সিংহ, মহেন্দ্র সিংহ ধোনি, হার্দিক পাণ্ড্য, কেদার যাদব, কুলদীপ যাদব, ভুবনেশ্বর কুমার, উমেশ যাদব, রবিচন্দ্রন অশ্বিন।